《赞灵源和尚二首 其二》
宋代·释守卓

灵灵在源，昭昭而默。不汝不谁，奔南走北。同佛同魔，佛魔自或。

衲子之祸，偏见之贼。跛跛挈挈兮我师无师，浑浑仑仑兮人识不识。

前三十年，拶破一拳。直至如今，虚空偪塞。

作者简介：释守卓（一○六五～一一二四），俗姓庄，泉南（今福建泉州）人。弱冠游京师，肄业天清寺，试大经得度。游学至三衢，见南禅清雅禅师。舍去，抵姑苏定慧寺，从遵式禅师，通《华严》。时灵源清禅师住龙舒太平寺，道鸣四方，遂前往依从。清禅师迁住黄龙寺，守卓随侍十载。既而又至太平寺，佛鉴勤禅师请居第一座。后主舒州甘露寺，又迁庐州能仁资福寺，终住东京天宁万寿寺。称长灵守卓禅师，为南岳下十四世，黄龙清禅师法嗣。徽宗宣和五年十二月二十七日卒，年五十九。有《长灵守卓禅师语录》。